Manglende sikringer og ledninger uden isolering. Sådan ser det ud i mange af Terndrups lysmaster.

En el-installatør fandt i forbindelse med en gennemgang af gadelyset i Terndrup foruroligende mangler på lygtepælene. - Vi er i gang med en proces hvor vi skifter kviksølv-pærerne ud med LED-pærer og i den sammenhæng har vi undersøgt lygtepælene i Terndrup, som vi overtog fra den lokale borgerforening i 2008, fortæller Lars Peter Schou, der er direktør i Rebild Kommune. - Og elinstallatøren, som undersøgte lygtepælene fandt så uisolerede ledninger og sikringer, der ikke var der, så det er ganske alvorlige mangler. Lars Peter Schou oplyser i en mail, at der også er fundet samledåser placeret i jorden, samlemuffer, der ikke er godkendt til udendørs brug og ledninger, der er for små til deres brug. Kommunen har derfor taget konsekvensen og har slukket lyset i de områder i Terndrup, elinstallatøren fandt nødvendige. I første omgang slukkede man for lyset i et stort område mens man undersøgte alt byens gadelys igennem. Fredag eftermiddag var undersøgelsen færdig og det viser sig, at fejlene er spredt over et meget omfattende område: Pilevej, Ahornvej, Poppelvej og måske flere veje i "trækvarteret" Bymidten Sti til skole og svømmehal Stier i "fluglekvarteret" Kommunen oplyser, at arbejdet med at udbedre de mange fejl går i gang med det samme, men at der kan gå op mod tre måneder før alle områder igen har gadelys. Rækkefølgen som vejene vil blive ordnet i vil blive lagt ud på Rebild Kommunes hjemmeside, når den er klar.